Salutari din Bucuresti. Voiaj in Belle Epoque - Sorin Margarit
Salutarile noastre vin dintr-un oras al evocarii, aflat intr-un timp ideal. Vin din nevoia de a impartasi cea mai frumoasa epoca a unui loc, descoperita si documentata din pasiune pentru istoria lui. Colectionar recunoscut de documente istorice, curator si organizator de expozitii si evenimente culturale, autor al mai multor albume pe tema istoriei Bucurestiului, Sorin Margarit ne poarta intr-o noua plimbare impregnata de parfumul rafinat al trecutului: Bucuresciul Belle Epoque. Anii de la sfarsitul secolului al XIX-lea si inceputul secolului XX au fost ani de optimism si emancipare, conturand o perioada aproape fara seaman in istoria universala. Bucurestiul a simtit si el pulsul vremurilor: cuprins de elanurile creatiei artistice si ale curiozitatii stiintifice, sedus de euforia calatoriilor si invesmantat elegant in tesaturi de calitate, orasul straluceste, aratandu-si cea mai frumoasa fateta. \n Albumul contine marturii ale acestui timp privilegiat: carti postale de epoca, infatisand gradini, parcuri, monumente si cladiri importante ale Capitalei (unele interesante si din perspectiva paralelismului trecut/prezent), partituri muzicale, programe ale pieselor de teatru, afise, reclame, cataloage de produse sau de moda, diplome, actiuni sau obligatiuni bancare, facturi, bancnote, timbre - toate frumos ornamentate si ilustrate prin arta litografiei. Desenele foarte elaborate, hartia de calitate si grija impresionanta pentru detaliu transforma aceste documente in adevarate opere de arta. In plus, reconstituirea imagistica a Micului Paris este completata de cateva explicatii ale autorului, discreta calauza si calator fermecat, in acelasi timp.